VENDIM
Nr.  292, datë 8.4.2015

PËRPËRCAKTIMIN E RREGULLAVE PËR KRIJIMINDHE ADMINISTRIMIN E REGJISTRIT TË ARMËVE

Në mbështetje të nenit 100 të Kushtetutës dhe të pikës 3, të nenit 10, të ligjit nr. 74/2014, “Për armët”, me propozimin e ministrit të Punëve të Brendshme, Këshilli i Ministrave

VENDOSI:

1. Krijimin, në Policinë e Shtetit, të regjistrit të armëve në pronësi të personave fizikë e juridikë, i cili mbahet në organin përgjegjës të policisë vendore. 
[bookmark: _GoBack]2. Regjistri i armëve krijohet mbi bazën e të dhënave të armëve në pronësi të personave fizikë e juridikë, që ushtrojnë aktivitetin në Republikën e Shqipërisë. 
3. Regjistri i armëve mbahet në dy forma: 
a) në formën e shkruar; 
b) në formën elektronike.
4. Regjistri në formën e shkruar dhe ai në formën elektronike kanë të njëjtin format standard, të miratuar me këtë vendim. Elementet e veçanta që karakterizojnë regjistrin elektronik nuk përbëjnë shmangie nga forma standarde e regjistrit dhe lidhen vetëm me paraqitjen elektronike të të dhënave. Për plotësimin e regjistrit të shkruar dhe atij elektronik zbatohen të njëjtat rregulla. 
5. Regjistri i armëve përmban të dhëna për: 
a) identitetin e personit që ka armën në pronësi; 
b) armën; 
c) licencën, autorizimin dhe vendimin për pajisjen me armë; 
ç)  dokumentet e pajisjes dhe heqjes së armës.
6. Formati standard i regjistrit të armëve, i krijuar për armët në pronësi të personave fizikë e juridikë, është sipas formularit që i bashkëlidhet këtij vendimi dhe është pjesë përbërëse e tij. 
7. Të dhënat që administrohen në regjistrin e armëve u vihen në dispozicion, sa herë që kërkohen, organeve të drejtësisë, në përputhje me qëllimin e përpunimit, sipas legjislacionit për mbrojtjen e të dhënave personale. 
8. Regjistrat e armëve mbahen nga organet përgjegjëse të policisë vendore, me afat ruajtjeje të përhershëm. 
9. Ngarkohet ministri i Punëve të Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Edi  Rama

